A BIZOTTSÁG HATÁROZATA
(2005. szeptember 14.)
az egyes húsevő háziállatok veszettsége elleni vakcinázás hatékonyságának ellenőrzésére feljogosított laboratóriumok listájára vonatkozóan a 2004/233/EK határozat módosításáról
(az értesítés a C(2005) 3444. számú dokumentummal történt)
(EGT vonatkozású szöveg)
(2005/656/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a veszettség elleni vakcinák hatékonyságát figyelemmel kísérő szerológiai vizsgálatok egységesítéséhez szükséges szempontok megállapításáért felelős különleges intézet kijelöléséről szóló, 2000. március 20-i 2000/258/EK tanácsi határozatra (1) és különösen annak 3. cikkére,
mivel:
(1)
A 2000/258/EK határozat a veszettség elleni vakcinák hatékonyságát figyelemmel kísérő szerológiai vizsgálatok egységesítéséhez szükséges szempontok megállapításáért felelős intézetként a franciaországi Agence Française de Sécurité Sanitaire des Aliments de Nancy laboratóriumát (a nancyi AFSSA Laboratórium) jelölte ki. E határozat szintén előírja, hogy a nancyi AFSSA Laboratóriumnak a Bizottság számára el kell küldenie azon közösségi laboratóriumok listáját, amelyek e szerológiai vizsgálatok lebonyolítására jogosultságot nyernek. Ennek megfelelően a nancyi AFSSA Laboratórium a szerológiai vizsgálatok elvégzéséhez engedélyre váró laboratóriumok értékeléséhez a bevett szakmai vizsgálati eljárást használja.
(2)
Az egyes húsevő háziállatok veszettség elleni vakcinázása hatékonysági vizsgálatának laboratóriumok számára történő engedélyezéséről szóló, 2004. március 4-i 2004/233/EK bizottsági határozat (2) a nancyi AFSSA Laboratórium által közzétett szakmai vizsgálatok eredménye alapján megállapította a tagállamokban található, jóváhagyott laboratóriumok listáját.
(3)
A 2000/258/EK határozattal összhangban az AFSSA Laboratórium jóváhagyott egy laboratóriumot a Cseh Köztársaságban.
(4)
Ennek megfelelően helyénvaló, hogy ezt a laboratóriumot hozzáadják a tagállamokban található, jóváhagyott laboratóriumoknak a 2004/233/EK határozat mellékletében összeállított jegyzékéhez.
(5)
Ezért a 2004/233/EK határozatot ennek megfelelően módosítani kell.
(6)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/233/EK határozat I. mellékletében a Cseh Köztársaságra vonatkozó rész helyébe a következő szöveg lép:
„1.
State Veterinary Institute, National Reference Laboratory (NRL) for Rabies
U Sila 1139
CZ-463 11 Liberec 30
2.
State Veterinary Institute Prague
Sídlištní 136/24
CZ-165 03 Praha”.
2. cikk
Ennek a határozatnak a tagállamok a címzettjei.
Kelt Brüsszelben, 2005. szeptember 14-én.